LiBhayibheli Lami Yenta futsi Ufundze Incwadzi ye-3

Kutalwa kwaJesu
Jesu emshadweni
UmSamariya Lolungili
Jesu nesivunguvungu
Zakewu
Jesu uyaphila

bible society
of south africa

© Bible Society of South Africa 2020

Kutalwa kwaJesu

Josefa naMariya besuka emtini waseNazaretha baya emtini waseBhetlehema.

Kwatsi nasebafika eBhetlehema, bangete bayitfola indzawo endlini yetihambi.

Kwatsi nasebase Bhetlehema Mariya watubula ngemfana.

Wamgocota ngendvwangu wamlalisa emkhombeni wekudlela tinkhomo.

Bekunebelusi lababeluse ebusuku etsafeni.

Babeluse lemihlambi yetimvu tabo.

Kwachamuka ingilosi yeNkhosi yema embikwebelusi.

Bukhatikhati beNkhosi babakhanyisa.

Bashaywa luvalo lokukhulu.

Ingilosi yakhuluma kubo yatsi: “Ningesabi! Nginiletsele tindzaba letimnandzi.

Lamuhla kutelwe Jesu eBhetlehema. UyiNkhosi. Hambani niyekumfuna.

Loluswane niyakulukhandza lugocotwe ngendvwangu lulele emkhombeni wetinkhomo.”

Akadvunyiswe Nkulunkulu!
Akadvunyiswe Nkulunkulu!

Kwatsi kungaketeleleki, kwaba khona sicumbi lesikhulu setingilosi tasezulwini, sihlabela sitsi

“Akadvunyiswe Nkulunkululosetulu kakhulu, akube nekuthula emhlabeni kubantfu labatfokotelwa nguye.”

Tingilosi tabe setibuyela ezulwini.

Belusi bamemana batsi, “Asambeni siye eBhetlehema siyekubona loko lokwentekile!”

Base bayaphutfuma baya khona, bakhandza Mariya naJosefa, balubona luswane lulele emkhombeni wetinkhomo.

Kwase kufika emadvodza labetati afuna Jesu.

Lamadvodza abephuma emphumalanga.

Abona inkhanyeti. Lenkhanyeti yasita lamadvodza kutsi atfole lapho bekukhona Jesu.

Inkhanyeti yayihamba embikwato letati yaze yema etikwayo lendzawo lapho bekukhona lolo luswane.

Kwatsi kube tati tiyibone lenkhanyeti tajabula kakhulu.

Tati tangena endlini.

Tatsi kube tibone loluswane kanye naMariya, unina walo taguca takhuleka kulo.

Takhipha tipho letatitiphetsele loluswane.

Letipho bekuyigolide nemphepho kanye nemakha.

Jesu emshadweni

Edolobheni laseKhana bekunemshado Unina waJesu naye abekhona.

Jesu abemenywe kanye nebafundzi bakhe.

Kepha baphelelwa liwayini.

Unina waJesu watsi kuye, “Sebate liwayini.”

Jesu watsi kuye, “Make ungena njani emsebentini wami?

Sikhatsi sami sisengakafiki.”

Unina watsi etincekwini, “Nibokwenta konkhe lanitjela kona.”

Bekunetimbita tematje letatisitfupha khona lapho.

Jesu watsi kuletinceku, “Gcwalisani letimbita ngemanti.”

Batigcwalisa tatsi nswi.

Jesu wabese utsi etincekwini,“Khanini niyewuvisa lona lophetse lomshado.”

Lendvodza beyiphetse yawanambitsisisa lamanti labesagucuke liwayini.

Lendvodza beyiphetse umshado beyingati kutsi lelo wayini-ndzini laliphumephi.

Ngako-ke, wabese ubita umkhwenyane futsi watsi kuye,

“Wonkhe umuntfu ucala ngekukhipha liwayini lelimnandzi kucala.

Kodvwa wena usuke ubeka leli lelimnandzi kuze kube ngunyalo!”

Jesu wenta lesibonakaliso sakhe sekucala eKhana.

Kusukela ngaleso sikhatsi bafundzi bakhe bakholwa nguye.

UmSamariya Lolungili

Ngalelinye lilanga Jesu abekhuluma nebantfu.

Lenye indvodza yambuta yatsi, “Ngubani makhelwane wami?

Ngako-ke Jesu wacocela bantfu indzaba.

Ngalelinye lilanga indvodza letsite beyihamba yodvwana emgwacweni.

Yahlaselwa tigebengu.

Tadzabula tingubo tayo futsi tayishaya.

Tacishe tayibulala lendvodza, futsi tayishiya ilele khona lapho.

Umphristi wehla ngaleyo ndlela.

Watsi kube ayibone lendvodza, wayigega, wahamba ngalenye indlela.

Kanjalo, Nendvodza lebeyisita etehempelini yefika.

Yaya yayibuka elendvondza nayo yashaya ngale kwakhe.

Kepha indvodza yelive laseSamariya beyihamba ngaleyo ndlela.

Watsi kube ayibone lendvondza lehluphekile lebeyishaywe tigebengu wayihawukela futsi waya kuyo.

Watsela emafutsa neliwayini emancebeni ayo wabese uwabopha ngendvwangu.

Wabese ugibelisa lendvodza embongolweni yakhe.

Wayisa lendvodza endlini yetihambi.

Lapho kuleyo ndlu yetihambi wayinakekela lendvodza.

Ngakusasa Wakhipha imali lengemasiliva lamabili.

Wayinika umnikati walendlu yetihambi Futsi watsi kuye, “Ngongele nangu umuntfu wami. Nasengibuya ngitakukhokhela tonkhe tindleko takhe.”

Jesu nasacedzile kucoca indzaba, wabuta watsi, “Ngumuphi-ke kulabantfu labatsatfu longatsi waba ngumakhelwane kulomuntfu lowahlaselwa tigebengu?”

Lendvodza yaphendvula yatsi, “Ngulona lowaba nemhawu kuye.” Jesu watsi,

“Hamba nawe wente njalo.”

Jesu nesivunguvungu

Jesu wangena esikebheni.

Bafundzi bakhe nabo bebasesikebheni.

Bacala kwewelela ngesheya kwelwandle.

Jesu abelele ngemuva esikebheni.

Kusenjalo kwesuka lesikhulu sivunguvungu.

Emagagasi angena esikebheni, futsi sikebhe sacishe sagcwaliswa ngemagagasi.

Kepha Jesu bekaloku alele.

Bafundzi baya kuJesu bamvusa.

Batsi, “Nkhosi sisindzise! Sesiyafa!”

Jesu watsi, “Nesabani?”

Wabese uyasukuma.

Wekhuta umoya nemagagasi kutsi kubindze.

“Thula!” kwasho Jesu. “Utsi nya!”

Kwathula kwatsi nya.

Bafundzi bamangala futsi besaba.

Ngulowo wabuta lomunye atsi, “Kantsi ngubani lendvodza lena? Ngisho nemoya nemagagasi kumlalele!”

Jesu nebafundzi bakhe bawelela ngesheya kwelwandle.

Zakewu

Bekunendvodza ligama layo lebekunguZakewu.

Wonkhe umuntfu bekamati.

Zakewu bekayindvodza lenjingile lebeyihlala eJerikho.

Bantfu bebangamtsandzi, ngoba bekangumtselisi.

Zakewu bekacokelela timali kubantfu.

Letimali betitebabusi.

Ngalelinye lilanha Jesu wefika eJerikho.

Zakewu bekafuna kubona Jesu.

Kodvwa Zakewu wehluleka ngoba bekayindvodza lemfisha.

Zakewu wagijimela ngembili kwesicumbi wabese ukhwela esihlahleni.

Wagibela esihlahleni kute atewubona Jesu.

Watsi kube afike lapho Jesu, wabese ubuka etulu.

Jesu watsi, “Zakewu, shesha wehle, ngobe kufanele ngiyongenisa endlini yakho lamuhla.”

Zakewu washesha wehla.

Zakewu wemukela Jesu endlini yakhe.

Zakewu wajabula kakhulu.

Bonkhe bantfu labakubona loko bavungama.

Batsi, “Hawu Jesu uhlala emtini walesoni!”

Zakewu wasukuma watsi kuJesu,

“Nkhosi, ngiyawukhipha incenye yalenginako ngenetise labeswele.

Futsi nakukhona lengimdlele, ngitakubuyisela sekuphindvwe kane.”

Jesu watsi, “Lamuhla seyifikile insindziso kulomuti. Ngitele kutewusindzisa labalahlekile.”

Manje, Zakewu wajabula kakhulu!

Jesu uyaphila

Jesu nebafundzi bakhe waya entsabeni.

Jesu wathandaza watsi “Babe susa kimi lendzebe yelusizi. Noko kungabi yintsandvo yami, kodvwa akwenteke intsandvo yakho.”

Kwabese kufika Judasi, ahola sicumbi semadvodza sihlome ngetinkemba netindvuku.

Befika babopha Jesu Babese bayamtsatsa bamyisa kumPhristi Lomkhulu.

UmPhristi Lomkhulu wabuta Jesu watsi: “Pho ungiyo yini indvodzana yaNkulunkulu?” Jesu waphendvula watsi, “Ngiyasho kutsi ngingiyo.”

UmPhristi Lomkhulu watsi kumalunga elicoco, “Sinteni-ke ngaloJesu.”

Baphendvula batsi, “Kufanele afe!”

Baholi bemaJuda babese batsatsa Jesu bamyisa kuPilatu, lowagcina amnikele emasotjeni.

Emasotja amphukuta Jesu ametfwesa umchele wemanyeva enhloko yakhe.

Bamtsatsa bamyisa endzaweni lekutsiwa yiGolkotha.

IGolkotha isho kutsi “Yindzawo yeSikobho.”

Lamasotja abetsela Jesu esiphambanweni.

Mariya, make waJesu, bekeme khona lapho.

Bekeme eceleni kwaJohane, futsi longumngani Jesu bekamtsandza.

Jesu watsi kunina, “Make, nanso indvodzana yakho!”

Watsi kumngani wakhe, “Buka la, nango unyoko.”

Johane wabese utsatsa Mariya wayohlala naye ekhaya kakhe.

Jesu wakhala ngelivi lelikhulu wabese uyafa.

Bametfula Jesu esiphambanweni.

Babese bayamngcwaba edvwaleni.

Bagicitela inguzanguza yelitje bavala ngayo umnyango welithuna.

NgeLisontfo ekuseni labanye, bomake baya ethuneni.

Babona kutsi litje ligicitiwe lesuswa.

Kepha umtimba waJesu bewungekho lapho!

Ingilozi levela ezulwini Yatsi kulabomake, “Jesu uvukile, uyaphila! Hambani nitjelebangani bakhe!”

Ngalo lelo lalanga emadvodza lamabili bekahamba aya e-Emawusi.

Bebahamba bakhulumisana ngato tonkhe tintfo letatentekile.

Bebadzabukile kakhulu.

Jesu wasondzela kubo wahambisana kanye nabo.

Jesu wabatjela kutsi bekufanele kutsi afe.

Befika emtini. Lamadvodza atsi kuJesu, “Hlala natsi.”

Jesu wangena futsi wahlala phasi nabo kute batewudla.

Nasekudliwa, watsatsa sinkhwa wasibusisa, wase uyasihlephula sewuyabanika.

Lamadvodza ati kutsi nguJesu.

Basukuma ngaso leso sikhatsi bancandzeka babuyela eJerusalema.

Batjela bangani babo ngaloko lokwentekile.

Batsi babone Jesu.

Nalaba lababili babatjela ngendlela lababone ngayo Jesu. Batsi basakhuluma ngaloko, Jesu wema emkhatsini wabo.

Jesu watsi kubo, “Ngimi lucobo lwami.”

Bebagcwele injabulo.

Bebati kutsi Jesu uyaphila!

LiBhayibheli Lami Yenta futsi Ufundze Incwadzi ye-3

Siswati Literacy Programme
First digital edition 2020

© Bible Society of South Africa 2020

Illustrations © Bible Society of South Africa 1985
Illustrations by Annie Vallotton

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa
P O Box 5500, Tyger Valley 7536, Bellville

www.biblesociety.co.za

Epub-format: ISBN 978-0-7982-2410-9
PDF-format: ISBN 978-0-7982-2409-3